Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 3. februára 2009

Materiál číslo: 289/2009

K bodu:  Správa z kontroly hospodárenia Materskej školy Gessayova č. 31, Bratislava

Predkladá: 					Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór				Bratislava-Petržalka

						b e r i e   n a   v e d o m i e 

						Správu z kontroly hospodárenia
						Materskej školy Gessayova č. 31,
						Bratislava

Miestny úrad mestskej časti Bratislava-Petržalka
útvar miestneho kontrolóra

S p r á v a  
z kontroly hospodárenia Materskej školy Gessayova č. 31, Bratislava 

V súlade s ustanovením § 18d, ods. 2, písmeno b) zákona SNR číslo 369/1990 Zb. o obecnom zriadení v znení neskorších zmien a doplnkov, s „Plánom kontrolnej činnosti útvaru miestneho kontrolóra na obdobie od 1. júla 2008 do 31. decembra 2008“ schváleným uznesením Miestneho zastupiteľstva mestskej časti Bratislava-Petržalka číslo 218 dňa 1. júla 2008 a na základe príkazu miestneho kontrolóra č. 16/2008 zo dňa 27. októbra 2008 vykonali kontrolóri útvaru miestneho kontrolóra kontrolu hospodárenia Materskej školy Gessayova 
č. 31, Bratislava, za obdobie roku 2007 a I. polroku 2008 v čase od 29. októbra 2008 do 21. novembra 2008. 
Cieľom kontroly bolo zistiť, či jednotliví zodpovední zamestnanci materskej školy postupovali pri hospodárení v kontrolovanom období v súlade s platnými všeobecne záväznými právnymi predpismi,  internými normatívnymi aktami zriaďovateľa a usmerneniami  Strediska služieb školám a školským zariadeniam Petržalka. 
Materská škola Gessayova č. 31, Bratislava, bola zriadená dňom 22. júna 1979. Podľa ustanovenia § 2 ods. g) bod 3, zákona NR SR č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky, prešla od 1. júla 2002 zriaďovateľská funkcie Materskej školy Gessayova č. 31 na Mestskú časť Bratislava-Petržalka. 
Uznesením Miestneho zastupiteľstva mestskej časti Bratislava-Petržalka dňom 1. júla 2002 bolo zriadené Stredisko služieb školám a školským zariadeniam Petržalka (ďalej len stredisko služieb). Organizačnou súčasťou strediska služieb je i Materská škola Gessayova č. 31, ktorá je školským zariadením bez právnej subjektivity. Finančné prostriedky na prevádzku materskej škole v rámci schváleného rozpočtu mestskej časti na príslušný kalendárny rok poskytuje stredisko služieb formou preddavku, ktorý sa mesačne zúčtováva. 
Do funkcie riaditeľky materskej školy bola od 1. júla 2004 po absolvovaní výberového konania a na základe návrhu rady školského zariadenia menovaná Oľga Ferenčíková, na päťročné funkčné obdobie. 
Vedenie prvotnej evidencie majetku materskej školy, evidenciu došlých faktúr, pokladničnú službu, čerpanie rozpočtových výdavkov a evidenciu úhrad príspevkov na čiastočnú úhradu nákladov spojených s hmotným zabezpečením v predškolskom zariadení zabezpečuje riaditeľka materskej školy. V súvislosti s vykonávaním uvedených činností má v zmysle ustanovení § 182 zákona č. 300/2001 Z.z. (Zákonník práce v platnom znení) uzatvorenú so zamestnávateľom dohodu o hmotnej zodpovednosti. 

Rozpočet roku 2007
Rozpis mesačných preddavkov na rozpočtové výdavky v roku 2007 bol vyhotovený podľa položiek platnej rozpočtovej klasifikácie. Rozpočtový objem finančných prostriedkov na rok 2007 určilo materskej škole Gessayova č. 31 stredisko služieb v čiastke 58.200,00 Sk, na jedno dieťa navštevujúce materskú školu 600,00 Sk / rok. V roku 2007 mala materská škola v štyroch triedach 97 detí.      
V novembri 2007 poskytlo stredisko služieb materskej škole mimoriadny preddavok v čiastke 5.000,00 Sk  a v mesiaci december 10.600,00 Sk. 
Kontrolou dokladov vyúčtovania  preddavkov poskytnutých na mesiac november a december 2007 bolo zistené, že mimoriadne poskytnuté preddavky boli použité na zakúpenie učebných pomôcok, čistiacich prostriedkov a osobných ochranných pracovných prostriedkov zamestnancom materskej školy, a k 31.12.2007 vyúčtované. Celkom poskytnuté finančné prostriedky v roku 2007 predstavovali finančnú čiastku 58.200,00 Sk. 
V rámci čerpania finančných prostriedkov schválených vo výdavkovej časti rozpočtu na štandardnú údržbu budov a objektov boli v objekte materskej školy realizované obnovy malieb a náterov tried v čiastke 267.276,20 Sk a obnova podlahových krytín v čiastke 297.136,80 Sk. 
             
Rozpočet roku 2008
Rozpis mesačných preddavkov na rozpočtové výdavky na rok 2008 bol plánovaný vo výške 49.200,00 Sk. V prvom polroku  2008 mala materská škola v štyroch triedach 96 detí.  Rozpočtovaná finančná čiastka za január až jún 2008, celkom 28.800,00 Sk bola ku dňu 30.06.2008 čerpaná vo výške 8.349,50 Sk, na úhradu bežných výdavkov súvisiacich s prevádzkou materskej školy (odborné časopisy, tlačoviny, čistiace prostriedky, toner do kopírovacieho stroja, cestovné, poštové poplatky). 

Vedenie evidencie majetku materskej školy, inventarizácia vykonaná k 31.12.2007
Na základe ustanovení § 29 a § 30 zákona NR SR č. 431/2002 Z.z. o účtovníctve v znení neskorších zmien a doplnkov a Všeobecne záväzného nariadenia Mestskej časti Bratislava-Petržalka č. 3/1994 o zásadách hospodárenia s majetkom v jeho úplnom znení, vydal riaditeľ Strediska služieb školám a školským zariadeniam Petržalka dňa 06.12.2007 „Príkaz č. 6/2007“ na vykonanie inventarizácie všetkých zložiek hmotného a nehmotného majetku, pohľadávok a záväzkov, cenín, hotovosti v pokladniach, stavu peňažných prostriedkov na účtoch a skladových zásob ku dňu zostavenia riadnej účtovnej závierky za rok 2007, t.j. k 31.12.2007. Súčasťou vydaného príkazu boli i „Metodické pokyny“ a “Časový harmonogram“ vykonania inventarizácie majetku, záväzkov a rozdielu majetku a záväzkov, menovanie  ústrednej inventarizačnej komisie i jednotlivých čiastkových inventarizačných komisií, zodpovedných za včasné a správne vykonanie inventarizácie.   
Inventarizačná komisia v zmysle citovaného príkazu a časového harmonogramu vykonala inventarizáciu, pri ktorej zistila nasledovný stav majetku: 

Inventarizovaná zložka majetku		fyzický stav		účtovný stav	    rozdiel

Dlhodobý hmotný majetok			470.482,50 Sk		470.482,50 Sk	         0	 
Operatívna evidencia				270.953,24 Sk		270.953,24 Sk	         0	 
Pokladničná hotovosť		                                   0	    		0	         0  Bankový účet                                                            0		           	0                   0    
												
Hodnota budovy materskej školy v čiastke 4.485.772,00 Sk a pozemku 7.489.500,- Sk bola inventarizovaná v rámci inventarizácie Strediska služieb školám a školským zariadeniam Petržalka, ktoré budovy a pozemky vedie vo svojej prvotnej i účtovnej evidencii. 
Porovnaním stavu majetku materskej školy vedenom v účtovníctve so stavom v zápisnici čiastkovej inventarizačnej komisie vyhotovenej dňa 10.01.2008 neboli zistené rozdiely. 
Vykonanie inventarizácie k 31.12.2007 bolo potvrdené fyzickou kontrolou systémom náhodného výberu (kabinet hudobnej výchovy, III. trieda, IV. trieda, hala I. poschodie, riaditeľňa, zborovňa) dňa 13.11.2008 pri ktorej bolo zistené, že kontrolovaný majetok sa nachádza v priestoroch materskej školy a je označený inventárnymi čísla zhodnými s vyhotovenými miestnymi inventúrnymi zoznamami. Vykonanou fyzickou kontrolou nebol zistený majetok, ktorý nie je podchytený vo vedenej evidencii majetku materskej školy, ani bez označenia inventárnym, prípadne evidenčným číslom. 
V roku 2007 bol zaradený do prvotnej i účtovnej evidencie materskej školy zakúpený drobný hmotný majetok v sume 42.624,20 Sk. 
Na základe návrhu vyraďovacej komisie zo dňa 13.11.2007 a „Rozhodnutia riaditeľa strediska služieb zo dňa 20.11.2007 bol z prvotnej i účtovne evidencie vyradený a následne zlikvidovaný neupotrebiteľný drobný hmotný majetok v čiastke 25.463,90 Sk. 
V budove materskej školy sa nachádza školnícky byt, ktorý je prenajatý zamestnankyni strediska služieb. Kontrolou predpisov a platieb za užívanie bytu bolo zistené, že k 30.06.2008 nie sú evidované nevyrovnané pohľadávky. 

Vedenie účtovníctva a zúčtovanie poskytnutých preddavkov 
Materská škola Gessayova č. 31, Bratislava, je preddavkovým zariadením Strediska služieb školám a školským zariadeniam Petržalka. Čerpanie preddavku poskytovaného na bežné prevádzkové výdavky sa eviduje v peňažnom denníku preddavkových zariadení. 
Doklady zúčtovania poskytovaného preddavku spolu s vyplneným peňažným denníkom mesačne do piateho dňa nasledujúceho mesiaca predkladá riaditeľka materskej školy na zúčtovanie určenej zamestnankyni ekonomického oddelenia strediska služieb. Pred zaúčtovaním čerpania preddavku určená zamestnankyňa ekonomického úseku vykoná priebežnú finančnú kontrolu dokladov v zmysle zákona NR SR č. 502/2001 Z.z. o finančnej kontrole a vnútornom audite a o zmene a doplnení niektorých zákonov v jeho platnom znení. 
Stredisko služieb školám a školským zariadeniam Petržalka má vyhotovenú internú smernicu „Zásady obehu účtovných dokladov“ ktorá v Článku II „Forma a náležitosti účtovných dokladov“ stanovuje termíny a povinnosti zamestnancom zodpovedným za včasné, správne a úplné vyúčtovanie preddavkov poskytovaných na zabezpečenie prevádzky. 
Riaditeľka materskej školy vedie knihu dodávateľských faktúr, v ktorej sú evidované faktúry za bežné výdavky  roka 2007 a osobitne za obdobie od 1. januára 2008 do 30. júna 2008, hradené z finančných prostriedkov preddavkov poskytovaných na prevádzku (odborná literatúra, kancelárske potreby, čistiace prostriedky, poštovné poplatky).
Zálohové faktúry za elektrickú energiu, plyn, poplatky za dodanú a odvedenú vodu (vodné a stočné), eviduje a uhrádza za Materskú školu Gessayova č. 31 Stredisko služieb školám a školským zariadeniam Petržalka. 
Podrobnou kontrolou peňažných denníkov za január až december 2007 a január až jún 2008 bolo zistené, že tieto sú vedené správne a jednotlivé zápisy v nich evidované sú podložené príslušnými dokladmi, a to dodávateľskými faktúrami, výpismi z bankového účtu, príjmovými a výdavkovými pokladničnými dokladmi, dokladmi o nákupe pri uskutočnení nákupov hotovostnou platbou. 
V zmysle ustanovenia § 29, ods. 3 zákona NR SR č. 431/2002 Z.z. o účtovníctve v znení neskorších zmien a doplnkov, boli peňažné prostriedky  v hotovosti, nachádzajúce sa v pokladnici materskej školy inventarizované v roku 2007 štyrikrát za účtovné obdobie, a to dňa 12. marca 2007, 12. júna 2007, 27. septembra 2007 a 31. decembra 2007. V roku 2008 v dňoch 17. marca 2008 a 9. júna 2008.    
Pri vykonaných kontrolách neboli zistené nedostatky, ani rozdiely finančnej hotovosti a evidenčného stavu peňažných prostriedkov. 
Pri kontrole dokladov zúčtovania poskytnutých preddavkov v roku 2007 bolo zistené, že faktúry dokladujúce nákup čistiacich prostriedkov v obchodnej spoločnosti METRO v mesiacoch máj 2007 (faktúra č. 0021 z 18.05.2007 v čiastke 305,50 Sk), november 2007 (faktúra č. 0237 z 14.11.2007 v čiastke 1.043,00 Sk) a december 2007 (faktúra č. 0212 z 10.12.2007 v čiastke 832,00 Sk) nespĺňali formálne náležitosti účtovných dokladov v zmysle ustanovenia § 10 zákona č. 431/2002 Z.z. o účtovníctve. 
Zúčtované faktúry neboli vystavené na Materskú školu Gessayova č. 31, Bratislava, ale na mená rodičov detí navštevujúcich materskú školu. 
V I. polroku 2008 sa uvedený nedostatok už nevyskytoval. 

Z vykonanej kontroly bol vyhotovený protokol, ktorého prerokovanie sa uskutočnilo dňa 4. decembra 2008. Vzhľadom na skutočnosť, že v súvislosti s kontrolou hospodárenia vykonanou v Materskej škole Bradáčova č. 4, Bratislava, prijal riaditeľ Strediska služieb školám a školským zariadeniam Petržalka tri opatrenia na odstránenie a nápravu zistených nedostatkov formou príkazu riaditeľa, s účinnosťou pre všetky preddavkové zariadenia strediska služieb, a pri vykonanej kontrole v Materskej škole Gessayova č. 31, Bratislava, boli zistené rovnaké nedostatky pri dokladovaní nákupov, ktoré vznikli  v rovnakom kontrolovanom období (rok 2007), zo záverov tejto kontroly už nebudú ďalšie opatrenia prijaté.